Η **Μάργκαρετ Κορτ**, το γένος **Σμιθ** (αγγλ. *Margaret Court* ή *Margaret Smith Court*, γενν. 16 Ιουλίου 1942), είναι Αυστραλή πρώην επαγγελματίας τενίστρια. Θεωρείται μία από τις μεγαλύτερες παίκτριες αντισφαίρισης όλων των εποχών παγκόσμια, έχοντας κερδίσει 24 τίτλους στο απλό στα 4 κορυφαία τουρνουά (Grand Slam), 19 τίτλους στο διπλό και 21 στο μικτό διπλό, πάντοτε σε Grand Slam. Το σύνολο των 64 τίτλων σε Grand Slam τουρνουά παραμένει το κορυφαίο που έχει επιτύχει παίκτης ή παίκτρια του τένις στην ιστορία καθιστώντας την την πιο επιτυχημένη του αθλήματος.

Το 1970 η Κορτ έγινε η δεύτερη γυναίκα στην ιστορία (μετά τη Μορίν Κόνολι) που κέρδισε στο απλό και τα τέσσερα αυτά τουρνουά το ίδιο έτος. Το ποσοστό νικών της σε όλη τη σταδιοδρομία της πάνω σε όλα τα είδη επιφανειών (σκληρές, χώμα, γρασίδι, τεχνητό γρασίδι) είναι 91,74 %, το υψηλότερο όλων των εποχών σύμφωνα με τον ιστότοπο *Sporteology*. Το ίδιο ισχύει και για το ποσοστό της στο απλό για την εποχή του γενικευμένου επαγγελματισμού (*Open Era*), 91,02% (608 νίκες και 60 ήττες), ή, αν περιορισθούμε ακόμα περισσότερο, και για το ποσοστό νικών σε τελικούς Grand Slam στο απλό της Open Era: 91,67% (11 νίκες και 1 ήττα). Αναλυτικότερα, το ποσοστό νικών της σε όλους τους αγώνες στο απλό σε κάθε τουρνουά είναι: 95,24% (60-3) στο Αυστραλιανό Όπεν, 89,80% (44-5) στο Ρολάν Γκαρός, 89,66% (52-6) στο Αμερικανικό Όπεν και το χαμηλότερο, 85,00% (51-9), στο Γουίμπλεντον. Κανένας άλλος τενίστας, άνδρας ή γυναίκα, δεν έχει κερδίσει στο απλό περισσότερες φορές το κορυφαίο τουρνουά της πατρίδας της, το Αυστραλιανό Όπεν, από την Κορτ, η οποία το έχει κερδίσει 11 φορές. Αλλά και καμιά γυναίκα δεν έχει κερδίσει 11 φορές κάποιο άλλο από τα 4 Grand Slam τουρνουά μέχρι σήμερα. Οι έντεκα κατακτήσεις σε ένα μόνο Grand Slam αποτελούσε ρεκόρ και στους άντρες έως το 2019. Τη χρονιά εκείνη ο Ραφαέλ Ναδάλ κατέκτησε το Ρολάν Γκαρός για δωδέκατη φορά. Διέκοψε την καριέρα της τρεις φορές, την πρώτη φορά για να παντρευτεί το 1967 και το 1972 και το 1974 για να γεννήσει τα δύο της παιδιά. Αποσύρθηκε οριστικά το 1976, την πρώτη πλήρη χρονιά στην πίστα χωρίς σημαντικό τίτλο από το 1960.

Το 2010 η εφημερίδα *Herald Sun* της Μελβούρνης χαρακτήρισε την Κορτ τη μεγαλύτερη γυναίκα τενίστρια όλων των εποχών, άποψη με την οποία συμφωνεί η επίσης σπουδαία Αυστραλή τενίστρια Ίβον Γκούλαγκονγκ Κόουλι. Προς τιμή της το 2003 δόθηκε το όνομά της σε γήπεδο πολλαπλών χρήσεων (και αντισφαιρίσεως) στη Μελβούρνη (*Margaret Court Arena*).

Προσωπικά δεδομένα
------------------

Η Μάργκαρετ Κορτ-Σμιθ γεννήθηκε στην πόλη Ώλμπερυ της Νέας Νότιας Ουαλίας και ήταν το νεαρότερο από τα τέσσερα τέκνα του Λώρενς Σμιθ και της Κάθριν, το γένος Μπώφορτ, που απέκτησαν δύο αγόρια και δύο κορίτσια. Γεννήθηκε αριστερόχειρας, αλλά πείσθηκε να αλλάξει χέρι και σταδιοδρόμησε ως δεξιόχειρας, αρχίζοντας να παίζει τένις από την ηλικία των οκτώ ετών. Ως ενήλικη τενίστρια είχε ύψος 1,75 μέτρο.

Το 1967 παντρεύτηκε τον Μπάρι Κορτ, γιο και αδελφό κυβερνητών της Δυτικής Αυστραλίας, και απέκτησαν μαζί τέσσερα τέκνα. Η Κορτ κατέκτησε τρία τουρνουά Grand Slam στο απλό όντας ήδη μητέρα, κάτι που έχει επιτύχει μόνο μία άλλη τενίστρια στην εποχή του επαγγελματισμού, η Κιμ Κλέιστερς.

Παρά το ότι η Κορτ μεγάλωσε ως Ρωμαιοκαθολική, κατά τη δεκαετία του 1970 συνδέθηκε στενά με τον Πεντηκοστιανισμό και σήμερα είναι πάστορας των Πεντηκοστιανών στο Περθ.

Παραπομπές
----------

1. 1 2 3  Lance Tingay: «100 years of Wimbledon» (Αγγλικά) Guinness Superlatives. London Borough of Enfield. 1977. σελ. 210.
2. ↑  (Αγγλικά) *Internet Movie Database*. nm5108957. Ανακτήθηκε στις 20  Ιουλίου 2016.
3. ↑  «Encyclopædia Britannica» (Αγγλικά) biography/Margaret-Court. Ανακτήθηκε στις 9  Οκτωβρίου 2017.
4. ↑  (Αγγλικά) *Australian Honours Search Facility*. 977107. Ανακτήθηκε στις 2  Ιουνίου 2018.
5. ↑  (Αγγλικά) *Australian Honours Search Facility*. 1133690. Ανακτήθηκε στις 2  Ιουνίου 2018.
6. ↑  (Αγγλικά) *Australian Honours Search Facility*. 1123658. Ανακτήθηκε στις 2  Ιουνίου 2018.
7. ↑  (Αγγλικά) *Australian Honours Search Facility*. honours.pmc.gov.au/honours/awards/2007753.
8. ↑  www.itftennis.com/en/about-us/itf-events/itf-world-champions-awards/chatrier-award/. Ανακτήθηκε στις 8  Ιουλίου 2023.
9. 1 2  «LAROUSSE : Margaret Court-Smith». Ανακτήθηκε στις 15 Ιουλίου 2022.
10. ↑  «The 15 top tennis players of all time». Ανακτήθηκε στις 15 Ιουλίου 2022.
11. ↑  Russell, Bill (11 Ιανουαρίου 2019). «Top 10 Greatest Female Tennis Players Of All Time (2019 UPDATED)». Sporteology. Αρχειοθετήθηκε από το πρωτότυπο στις 11 Σεπτεμβρίου 2018. Ανακτήθηκε στις 9 Μαρτίου 2019.
12. ↑  «Stats Corner: Kim Joins Elite Club». WTA. Αρχειοθετήθηκε από το πρωτότυπο στις 16 Σεπτεμβρίου 2014. Ανακτήθηκε στις 8 Σεπτεμβρίου 2014.
13. ↑  «Ιστορία και σημαντικοί παίκτες στο Αυστραλιανό Όπεν». Ανακτήθηκε στις 24 Ιουλίου 2023.
14. ↑  Schlink, Leo. «Legend Margaret Court tips Sam Stosur to win French Open». Αρχειοθετήθηκε από το πρωτότυπο στις 3 Ιουνίου 2010. Ανακτήθηκε στις 27 Μαΐου 2011.
15. ↑  «Margaret Court the greatest: Evonne Goolagong Cawley». *The Sydney Morning Herald*. 29 January 2017. Αρχειοθετήθηκε από το πρωτότυπο στις 7 September 2018.. Ανακτήθηκε στις 7 September 2018.
16. ↑  «Maternal glow: Mothers who have won Slams». WTA Tour.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μάργκαρετ Κορτ** |

* Η Μάργκαρετ Κορτ-Σμιθ στο International Tennis Hall of Fame
* Η Μάργκαρετ Κορτ στο Φεντ Καπ
* Η Μάργκαρετ Κορτ στο *Tennis Australia* (την Ομοσπονδία Αντισφαιρίσεως της Αυστραλίας)
* *She's Game: Women Making Australian Sporting History - Margaret Court*
* Η Αιδεσιμωτάτη Μάργκαρετ Κορτ στο Victory Life Centre

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 11422025
* LCCN: n88624854
* ISNI: 0000 0000 8198 4574
* NLA: 35031630
* CiNii: DA12308830

 |

 |